**Jegyzőkönyv**

Készült: 2023. november 20-án 18.00 órakor a Hegyeshalmi Közös Önkormányzati Hivatal Bezenyei Kirendeltségének hivatalos helyiségében a Bezenye Községi Helyi Választási Bizottság (továbbiakban HVB) megtartott alakuló üléséről.

Jelen vannak: Dr. Ivánné Arató Júlia bizottsági tag

 Matusich Gergelyné bizottsági tag

 Farkas Miklósné póttag

 Ambrusch Józsefné póttag

A Helyi Választási Iroda (továbbiakban HVI) részéről:

 Márkus Erika polgármester

 Wiegerné Mészáros Erika HVI vezető

 Farkas Anna HVI vezető helyettes, jegyzőkönyvvezető

**Wiegerné Mészáros Erika HVI vezető** köszönti a megjelent HVB tagokat, tájékoztatja jelenlévőket, hogy az önkormányzati képviselők és polgármesterek, valamint a nemzetiségi önkormányzati képviselők választásának lebonyolítása érdekében Bezenye Községi Önkormányzat Képviselő-testülete 184/2023. (XI.14.) határozatával megválasztotta a HVB tagjait és póttagjait, akiknek a Polgármester Asszony előtt esküt vagy fogadalmat kell tenniük. Tájékoztatja a jelenlévőket, hogy Ambruschné Szépfalusi Márta Judit már 2023. november 17-én letette az esküt, mivel jelezte, hogy az alakuló ülésen nem tud részt venni.

Átadja a szót Márkus Erika polgármester asszonynak.

**Márkus Erika** polgármester köszönti a megválasztott Bizottsági tagokat és póttagokat. Felkéri a tagokat és a póttagokat az eskü letételére.

A megválasztott tagok és póttagok az alábbi esküt tették.

*„Én, …… fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; Helyi Választási Bizottsági tisztségemet a magyar nemzet javára gyakorlom. (Eskütevő meggyőződése szerint) Isten engem úgy segéljen!*

**Wiegerné Mészáros Erika HVI vezető** elmondja, hogy a választási eljárásról szóló 2013. évi XXXVI. törvény 39. § (1) bekezdése értelmében a választási bizottság – tagjai megválasztását és az eskü- vagy fogadalomtételét követően – alakuló ülést tart. A HVB az ügy érdemében határozatot, az eljárása során felmerült minden egyéb kérdésben jegyzőkönyvbe foglalt döntést hoz. A HVB döntéséhez a jelen lévő tagok több mint felének azonos tartalmú szavazata szükséges, szavazni igennel vagy nemmel lehet, szavazategyenlőség esetében az elnök szavazata dönt.

Megállapítja, hogy a választási bizottság ülése határozatképes, mivel négy fő bizottsági tag jelen van.

A HVI vezető ismerteti a napirendi javaslatot:

1. Helyi Választási Bizottság elnökének megválasztása

*Előadó: Wiegerné Mészáros Erika HVI vezető*

1. Helyi Választási Bizottság elnökhelyettesének megválasztása

*Előadó: HVB elnök*

1. Hatáskörök átruházása

*Előadó: HVB elnök*

*A HVB 4 igen, egyhangú szavazattal az alakuló ülés napirendjével egyetértett.*

1. **Helyi Választási Bizottság elnökének megválasztása**

**Wiegerné Mészáros Erika HVI vezető** elmondja, hogy a választási eljárásról szóló törvény 39.§ (1) bekezdése alapján a helyi választási bizottság – az eskütételt követően – az alakulóülésen a választott tagok közül megválasztja elnökét, annak helyettesét. Hozzáteszi, hogy az elnök és az elnökhelyettes személyére a bizottság tagjai tehetnek javaslatot.

Mindezek alapján felkéri a választási bizottsági tagokat, hogy tegyék meg javaslataikat az elnök személyére vonatkozóan, majd döntsenek.

**Farkas Miklósné HVB póttag** Dr. Ivánné Arató Júlia bizottsági tagot javasolja a Helyi Választási Bizottság elnökének.

**Ambrusch Józsefné HVB póttag** támogatja a javaslatot.

*Egyéb javaslat nem hangzott el.*

**Dr. Ivánné Arató Júlia** megköszönte a javaslatot és elfogadta a HVB elnök tisztségre történő jelölést.

*Szavazásra tették fel a napirendet, melyet követően a javaslatokra figyelemmel a választási bizottság 3 igen szavazattal és 1 tartózkodással az alábbi határozatot hozta:*

**1/2023.(XI.20.) HVB határozata**

A Bezenyei Helyi Választási Bizottság /továbbiakban HVB/ a választási eljárásról szóló 2013. évi XXXVI. Törvény 39 §. (1) bekezdése alapján **Dr.** **Ivánné Arató Júliát** választja meg a Bizottság elnökének.

**Felelős:** Wiegerné Mészáros Erika HVI vezető

**Határidő:** azonnal

**Wiegerné Mészáros Erika HVI vezető** a határozathozatalt követően felkéri **Dr.** **Ivánné Arató Júlia** megválasztott elnököt, hogy a helyi választási bizottság ülésének vezetését vegye át.

1. **Helyi Választási Bizottság elnökhelyettesének megválasztása**

**Wiegerné Mészáros Erika HVI vezető** elmondja, hogyha az elnök tevékenységében akadályoztatott, akkor hatáskörét a helyettese gyakorolja.

**Dr. Ivánné Arató Júlia HVB elnök** felkéri a HVB tagjait, tegyenek javaslatot az elnökhelyettes személyére. Ő személy szerint javasolná Matusich Gergelynét megválasztani.

*Egyéb javaslat nem hangzott el.*

**Matusich Gergelyné** megköszönte a javaslatot és elfogadta a HVB elnökhelyettesi tisztségre történő jelölést.

*Szavazásra tették fel a napirendet, melyet követően a javaslatokra figyelemmel a választási bizottság 3 igen szavazattal és 1 tartózkodással az alábbi határozatot hozta:*

**2/2023.(XI.20.) HVB határozata**

A Bezenyei Helyi Választási Bizottság /továbbiakban HVB/ a választási eljárásról szóló 2013. évi XXXVI. Törvény 39 §. (1) bekezdése alapján **Matusich Gergelynét** választja meg a Bizottság elnökhelyettesének.

**Felelős:** Dr. Ivánné Arató Júlia HVB elnök

**Határidő:** azonnal

**Wiegerné Mészáros Erika HVI vezető** megállapítja, hogy a Helyi Választási Bizottság az alábbiak szerint állt össze:

Dr. Ivánné Arató Júlia HVB elnök

Matusich Gergelyné HVB elnökhelyettes

Ambruschné Szépfalusi Márta Judit HVB tag

Farkas Miklósné HVB póttag

Ambrusch Józsefné HVB póttag

1. **Hatáskörök átruházása**

**Dr. Ivánné Arató Júlia HVB elnök** felkéri a HVI vezetőjét, hogy ismertesse a napirendet.

**Wiegerné Mészáros Erika HVI vezető** tájékoztatja a bizottságot, hogy vannak bizonyos hatáskörök, amik a Ve. alapján átruházhatóak a HVB elnökére.

Elmondja, hogy a választási eljárásról szóló törvény 50.§ (1) bekezdése alapján, ha egy határozatban név-, szám- illetve más elírás van, akkor az elnök a hibát kijavíthatja, amennyiben ez nem hat ki az ügy érdemére.

 A Ve. 213.§ (1)-(2) bekezdése értelmében, ha kifogást nyújtanak be a HVB-hez, és annak elbírálására nem rendelkezik hatáskörrel és illetékességgel, az ügyet legkésőbb a beérkezést követő napon, jegyzőkönyvbe foglalt döntéssel, köteles azt az annak elbírálására hatáskörrel és illetékességgel rendelkező választási bizottsághoz áttenni.

A Ve. 206. § (1) bekezdése szerint a választási bizottság átadja a megválasztott képviselőnek a megbízólevelet. A (3) bekezdés értelmében ezen hatáskör is a választási bizottság elnökére átruházható.

A tapasztalatok azt mutatják, hogy a kampány időszakában számos észrevétel érkezik, így célszerű a határidők megtartása és a hatékonyság szempontjából ezen hatásköröket az elnökre átruházni.

**Dr. Ivánné Arató Júlia HVB elnök** egyetért azzal, hogy a HVI vezető által említett hatásköröket a bizottság a HVB elnökére ruházza át, aki ezzel egyetért kérem kézfeltartással jelezze.

A helyi választási bizottság egyhangúlag, 4 igen szavazattal, ellenszavazat és tartózkodás nélkül az alábbi határozatot hozta:

**3/2023. (XI. 20.) HVB határozata**

Bezenye Község Helyi Választási Bizottsága a következő döntést hozza:

1. A Ve. 50. § (1) bekezdésében meghatározott hatáskörét, a határozat kijavítása tekintetében a HVB elnökére átruházza.
2. A Ve. 213. § (1) és (2) bekezdése szerint a HVB illetékességébe tartozó kifogás áttételének jogát a HVB elnökére átruházza.
3. A Ve. 206. § (1)-(3) bekezdése szerint a megbízólevélnek a megválasztott képviselőnek történő átadását a HVB elnökére átruházza.

**I N D O K O L Á S**

A választási eljárásról szóló 2013. évi XXXVI. törvény 50.§ (1) bekezdése értelmében: ha a határozatban név-, szám- vagy más elírás van, a választási bizottság felhatalmazása alapján a választási bizottság elnöke a hibát kijavítja, ha az nem hat ki az ügy érdemére. Jelen hatáskörben felhatalmazza a HVB elnökét. Mindezek alapján a HVB a határozat rendelkező részben foglaltak szerint határozott.

A választási eljárásról szóló 2013. évi XXXVI. törvény 213.§ (1)-(2) bekezdése alapján, ha a választási bizottság megítélése szerint a kifogás elbírálására nem rendelkezik hatáskörrel és illetékességgel, az ügyet – legkésőbb a beérkezését követő napon – jegyzőkönyvbe foglalt döntéssel átteszi az annak elbírálására hatáskörrel és illetékességgel rendelkező választási bizottsághoz. A választási bizottság az (1) bekezdés szerinti hatáskörét – jegyzőkönyvbe foglalt döntéssel – a bizottság elnökére átruházhatja.

A választási eljárásról szóló 2013. évi XXXVI. törvény 206.§ (1) bekezdése alapján a választás eredményét megállapító választási bizottság a választás eredményének jogerőssé válását vagy – ha az későbbi időpontra esik – a szavazás megismételtetését eredményezhető jogorvoslati eljárások jogerős befejezését követő öt munkanapon belül átadja a megbízólevelet a megválasztott képviselőnek. A Ve. 206.§ (2) bekezdése szerint a megüresedett mandátum időközi választás nélküli betöltése esetén a mandátum kiadásáról szóló határozat jogerőre emelkedését követő öt munkanapon belül kell átadni a megbízólevelet a képviselőnek.

A választási bizottság az (1)-(2) bekezdés szerinti hatáskörét a bizottság elnökére átruházhatja.

Mindezek alapján a HVB a határozat rendelkező részben foglaltak szerint határozott.

A határozat a Ve. 50.§ (1) bekezdésén, a Ve. 213.§ (2) bekezdésén és a Ve. 206.§ (3) bekezdésén alapul.

**Felelős:** Dr. Ivánné Arató Júlia HVB elnök

**Határidő:** azonnal

Mivel több az alakuló ülésen tárgyalni kívánt napirend nem volt, a bizottság elnöke megköszöni a részvételt és az ülést bezárja.

k. m. f.

Dr. Ivánné Arató Júlia Wiegerné Mészáros Erika

 HVB elnök HVI vezető